Chrósćicy (aha/SN). Mjeztym wosmy raz su wčera, njedźelu, w Chrósćicach zhromadnje božodźěsćowe štomy palili. Zamołwitosć za přiwabliwy podawk bě znowa přewzała z dwaceći kameradow wobstejaca wjesna wohnjowa wobora pod nawodom Swena Młynka.
W Chrósćicach je nimale 150 domjacnosćow, a něhdźe třećina z nich je swój štomik za spalenje přewostajiła. K tomu přińdźe hišće wulki wěnc, z kotrymž so wjesne towarstwo Domizna w hodownym času wo wotpowědny flair wosrjedź wsy staraše. Měrćin Jakšt, mjeztym sydom lět nawoda Chróšćanskich gmejnskich woborow, ke kotrymž nimo Chróšćanskeje tež Nukničanska a Hórčanska słušatej, hódnoćeše, zo je termin do dźěłoweje protyčki wobory zapisany, a chwaleše sej disciplinowanu angažowanosć kameradow, zo tež dalše trěbne dźěła přihotuja a zaručeja.
pol_Latn szl_Latn